הבחירות נקבעו בעקבות ההפיכה במצרים בשנת 2013, שבה הדיח צבא מצרים את נשיא מצרים מוחמד מורסי, ולאחר שבינואר 2014 אושרה חוקה חדשה במשאל עם ברוב גדול. בינואר השנה הודיע הנשיא הזמני עדלי מנסור כי הבחירות לנשיאות ייערכו לפני הבחירות לפרלמנט המצרי. עם סגירת ההרשמה, ב-20 באפריל, הוגשו לוועדת הבחירות העליונה שני מועמדים בלבד, ובכך התייתר הצורך בסיבוב השני, שתוכנן במידת הצורך ל-16-17 ביוני. ב-27 באפריל, אישרה ועדת הבחירות באופן רשמי את מועמדותם של עבד אל-פתאח א-סיסי וחמדין סבאחי כשני המועמדים למרוץ לנשיאות. תנועת "האחים המוסלמים" ותומכיה, כמו גם תנועת הנוער של ה-6 באפריל החילונית (שהיו שותפים להפגנות והמהפכה כנגד מובארק), החרימו את ההצבעה, והדבר הפחית את שיעורי ההצבעה. אחוזי ההצבעה הנמוכים גררו ביקורת כנגד א-סיסי מצד מתנגדיו בדבר הלגיטימיות של הבחירות. לעומתם, תומכיו של א-סיסי יצאו לרחובות לחגוג עוד ברגע שהחלו להתפרסם התוצאות הראשוניות והלא-רשמיות. יום לאחר הבחירות, הודה המועמד סבאחי בתבוסתו, אם כי העביר בקורת על מהלך הבחירות והתנהלותם באומרו כי הדיווח על שיעורי ההצבעה "היו עלבון לאינטליגנציה של המצרים", ואף הגיש לאחר מכן ערעור על תוצאות הבחירות, אפילו לפני שפורסמו התוצאות הרשמיות, אך ערעורו נדחה על ידי ועדת הבחירות